RO Jurnalul Oficial al Uniunii Europene C 334/11

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 334/09

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„OIGNON DE ROSCOFF”

NR. CE: FR-PDO-0005-0812-25.06.2010

IGP ( ) DOP ( X )

1. Denumire:

„Oignon de Roscoff”

2. Statul membru sau țara terță:

Franța

3. Descrierea produsului agricol sau alimentar:

3.1. Tip de produs:

Clasa 1.6. Fructe, legume și cereale în stare proaspătă sau prelucrate

3.2. Descrierea produsului căruia i se aplică denumirea de la punctul 1:

„Oignon de Roscoff” este o ceapă comună (Allium cepa, familia liliaceelor). Tipul varietal acceptat în vederea producției are următoarele caracteristici: este o ceapă cu un calibru de 30-80 de milimetri în diametru, cu o formă care variază de la rotundă alungită până la rotundă plată. Codița cepei este bine fixată pe bulb prin guler și are o lungime de cel puțin 5 centimetri. Foile externe au o culoare roz spre arămiu, iar foile interne sunt albe cu o slabă tentă rozalie și prezintă o margine roz. Conținutul de materie uscată din bulb este de 9-13 %.

„Oignon de Roscoff” este obținut:

— fie din semințe de fermă care corespund tipului varietal definit mai sus;

— fie din semințe certificate din varietățile Jack și Kéravel.

„Oignon de Roscoff” se conservă în mod natural. Sunt interzise tratamentele împotriva încolțirii.

Data la care se termină comercializarea este fixată la 1 mai din anul următor anului recoltei.

Ceapa prezintă următoarele caracteristici organoleptice: crudă, dezvoltă un buchet bogat și complex dominat de arome de fruct. La consum, textura sa este suculentă și crocantă, cu savori de fruct, dulci, cu un ușor gust iute. După gătire, textura cepei devine fondantă, iar gustul iute se atenuează pe când cel dulce devine mai puternic.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Toate operațiile se realizează în aria geografică, începând cu producția semințelor, a răsadurilor și a arpagicului și până la cultura cepei și la uscare.

3.6. Norme specifice privind felierea, răzuirea, ambalarea etc.:

„Oignon de Roscoff” este o ceapă delicată: manipulările făcute după recoltă necesită o atenție specială, cu atât mai mult cu cât ceapa nu este tratată împotriva încolțirii. Depozitarea „Oignon de Roscoff” în aria geografică se face în vrac, înainte de ambalarea cepei. Obligația de efectuare a depozitării în aria geografică se justifică prin caracterul delicat al produsului: fiind recoltat înainte de maturitatea completă, atunci când foile externe nu sunt bine uscate, „Oignon de Roscoff” este sensibil la șocurile mecanice. Depozitarea trebuie să se efectueze luând toate precauțiile necesare. Ceapa este depozitată în lăzi (palete) sau în silozuri ventilate, pentru ca învelișurile sale să se păstreze în bună stare. Trebuie subliniat că uscarea cepei continuă să se desfășoare în timpul depozitării.

Mai mult, după terminarea uscării, ceapa trebuie conservată în apropierea locurilor de producție până la ambalare. De-a lungul timpului, operatorii din aria geografică au dobândit experiența necesară și au achiziționat instrumentele adaptate pentru a reduce la minimum ciocnirile dintre bulbi înainte de ambalare: ambalarea în aria geografică limitează numărul manipulărilor efectuate de la depozitare și până la ambalarea finală.

„Oignon de Roscoff” este prezentat pentru consum în următoarele forme:

— în funii împletite, cu o ceapă terminală denumită „penn kapiten” și o așezare a celorlalte cepe în ordine crescătoare a dimensiunilor;

— în ambalaje cu o greutate maximă de 6 kilograme prevăzute cu un sistem de închidere inviolabil, pentru a garanta originea cepei și calitatea produsului;

— în ambalaje rigide care au o greutate maximă de 12 kilograme și care permit vânzarea cu amănuntul a cepei.

La ambalare, fiecare ceapă este examinată manual în privința consistenței, a solidității codiței și a absenței încolțirii, precum și pentru a-i îmbunătăți aspectul prin eliminarea învelișului uscat care nu aderă bine și a bulbilor deteriorați. Cu aceeași ocazie, ceapa este împletită în funii sau i se taie mustățile, adică rădăcinile, fapt care atestă verificarea manuală. Cu ocazia sortării, se elimină cepele neconforme sau care nu corespund calității și tipicității dorite. Această sortare manuală necesită cunoașterea perfectă a produsului, în special pentru că trebuie să se detecteze prin palpare orice defect al bulbului care ar putea indica sfârșitul prematur al stării de repaus vegetativ. Pentru această operație este nevoie de o tehnică specială asociată cunoașterii și evaluării produsului, exigență specifică pentru „Oignon de Roscoff” și care a devenit specialitatea producătorilor de legume din aria geografică. În plus, dat fiind că ceapa este delicată, ea este ambalată în apropierea imediată a locurilor de producție, cu ocazia etapelor de sortare manuală și de pregătire, pentru a limita manipulările și pentru a evita deteriorarea cepelor. Mai mult, ambalarea în aria geografică permite să se consolideze trasabilitatea și calitatea produselor.

3.7. Norme specifice privind etichetarea:

Pe eticheta ambalajelor individuale se menționează:

— denumirea „Oignon de Roscoff”, înscrisă cu caractere clare, lizibile și indelebile. Dimensiunile acestor caractere nu trebuie să fie inferioare, nici în lărgime și nici în înălțime, față de dimensiunile celorlalte mențiuni care figurează pe etichetă;

— mențiunea „appellation d’origine protégée” („denumire de origine protejată”) imediat sub denumire, fără alte mențiuni intercalate;

— simbolul DOP al Uniunii Europene, în vecinătatea denumirii, fără alte mențiuni intercalate;

— identificarea unității de ambalare.

Pentru ceapa comercializată în ambalaje rigide cu o greutate de maximum 12 kilograme, fiecare ceapă este identificată printr-un autocolant pe care figurează:

— denumirea „Oignon de Roscoff”, cu caractere ale căror dimensiuni nu trebuie să fie inferioare, nici în lărgime și nici în înălțime, față de dimensiunile celorlalte mențiuni care figurează pe autocolant;

— mențiunea „appellation d’origine protégée” („denumire de origine protejată”).

4. Delimitarea concisă a ariei geografice:

Aria geografică este formată din următoarele localități și părți de localități din departamentul Finistère:

Brignogan-Plage, Cléder, Goulven, Île-de-Batz, Kerlouan, Lanhouarneau, Mespaul, Plouénan, Plouescat, Plougar (secțiunile A1p, D1p, D2p), Plougoulm, Plouider (secțiunile A2, AA, AB, AC, C2), Plounéour-Trez, Plounévez-Lochrist, Plouvorn (secțiunile A1, A2p, A3, F1p, Gp), Plouzévédé, Roscoff, Saint-Pol-de-Léon, Saint-Vougay, Santec, Sibiril, Tréflaouénan, Tréflez, Trézilidé.

Aria geografică a „Oignon de Roscoff” face parte din zona legumicolă Haut-Léon, între Kerlouan la vest și Saint-Pol-de-Léon la est, de-a lungul litoralului de la canalul Mânecii. Aria este situată pe un platou înclinat spre mare și pătrunde aproximativ 10 kilometri în interiorul uscatului, ceea ce corespunde unei altitudini de circa 100 de metri.

5. Legătura cu aria geografică:

5.1. Specificitatea ariei geografice:

Factori naturali care își aduc contribuția la legătură

Zona legumicolă Haut-Léon este situată pe un platou ușor înclinat spre mare și străbătut de numeroase pâraie care se varsă în aceasta. Aria geografică a „Oignon de Roscoff” are o lungime de aproximativ 30 de kilometri de la est la vest de-a lungul litoralului acestui platou, într-o zonă cu o altitudine, în general, de maximum 100 de metri.

Această situație geografică este la originea condițiilor climatice foarte specifice din arie, sub influența oceanului Atlantic și a canalului Mânecii. Aria geografică, pe care muntele Arrée o adăpostește de fluxurile oceanice, are un regim de precipitații moderate și bine repartizate de-a lungul anului, cu rare episoade de secetă estivală sau de averse însoțite de furtuni. Mai mult, sub influența Gulf Stream, în regiunea Roscoff se înregistrează iarna temperaturi foarte blânde, cu puține înghețuri, iar vara căldurile rămân moderate. Vânturile dominante, din direcția nord-est primăvara și vara, contribuie la propagarea influenței maritime până la limitele sudice ale zonei delimitate.

Aria geografică este așezată pe un vechi soclu cristalin, format în principal din granit provenit din Masivul Armorican. Acest soclu este acoperit de loess cu o grosime maximă în zona litorală. Depozitele de loess formează soluri poroase și profunde, fertile, care au o mare capacitate de retenție a apei. Respectând uzanțele, aria identificată pentru cultura cepei include terenurile bine expuse și ventilate care au soluri sănătoase dotate cu suficiente rezerve de apă pentru a nu avea nevoie de irigații.

Factori umani care își aduc contribuția la legătură

Introdusă în secolul al 17-lea, cultura cepei rozalii s-a dezvoltat în regiunea Roscoff de-a lungul secolului al 18-lea, pentru a răspunde cererii marinei de alimente cu o bună capacitate de conservare. La mijlocul secolului al 19-lea, activitatea „Johnnies”, cum erau numiți de britanici țăranii din Roscoff, vânzători ambulanți de ceapă, a conferit o dimensiune internațională reputației „Oignon de Roscoff”. Tehnicile specifice de producție s-au transmis din generație în generație, conservându-se până în zilele noastre în regiunea Roscoff. Operatorii din aria geografică care participă la producția „Oignon de Roscoff” și-au mutualizat cunoștințele astfel încât, de-a lungul timpului, a fost selecționat un singur tip varietal, adaptat mediului, și s-a fixat parcursul său tehnic de producție, de la producția semințelor și până la ambalarea finală a produsului.

Combinarea climatului și a solurilor propice a condus din vechime agricultura din aria geografică către o specializare legumicolă, care o fac să se deosebească de teritoriile învecinate, orientate către creșterea animalelor. Zona legumicolă Haut-Léon din Finistère are un sistem agrar caracterizat printr-o rețea densă de mici exploatații specializate în producția exclusivă de legume pe câmp, cu un sistem special de mici parcele separate prin ziduri sau taluzuri.

5.2. Specificitatea produsului:

„Oignon de Roscoff” este o ceapă cu dimensiuni medii și cu o formă rotunjită.

Se deosebește de celelalte tipuri de ceapă prin culoarea roz spre arămiu a foilor sale externe, prin marginea roz a foilor interne și prin conținutul redus de materie uscată.

O altă specificitate a „Oignon de Roscoff”, atunci când este conservat în bune condiții, este perioada naturală lungă de repaus vegetativ, care durează mai multe luni, fără a se utiliza tratamente chimice care să împiedice încolțirea. Ceapa, care are o codiță lungă și bine atașată de bulb prin intermediul gulerului, se poate păstra până în primăvara anului următor recoltei. Prezentat în funii împletite sau în ambalaje cu greutate limitată, produsul este fragil, din cauza conținutului redus de materie uscată, și trebuie manipulat cu atenție.

Fie că este consumat crud sau gătit, „Oignon de Roscoff” prezintă caracteristici organoleptice specifice. Crud, oferă o expresie aromatică intensă, marcată în general de note de fruct. Are o textură foarte suculentă și, adesea, prezintă un caracter crocant și un ușor gust iute. Când este gătită, ceapa își pierde gustul iute și, prin concentrare, i se accentuează gustul dulce.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Regiunea Roscoff oferă un cadru pedoclimatic propice pentru această cultură delicată.

Solurile din aria geografică, poroase și cu puțin pietriș, permit bulbilor să se dezvolte fără constrângere, creșterea armonioasă fiind la originea formei lor bine rotunjite. Vânturile care bat în mod continuu pe litoralul din Bretagne limitează dezvoltarea de boli criptogamice, care afectează frunzele sau bulbii. Faptul că ploile însoțite de furtuni sunt rare minimizează riscurile de spălare a semințelor de ploi și pagubele din perioada de uscare pe câmp a cepei. Calitatea și aspectul uniform al „Oignon de Roscoff” se datorează în mare parte acestui ansamblu de condiții naturale favorabile.

Iernile din regiunea Roscoff, extrem de blânde și cu rare înghețuri după sfârșitul lunii februarie, permit plantarea precoce a culturilor. Selectate în special pentru capacitatea lor naturală de reglare a cantității apei, parcelele utilizate pentru producerea cepei permit demararea timpurie a ciclului vegetativ al plantelor, condiție esențială pentru dezvoltarea până la sfârșit a culturii fără irigare, aceasta fiind una din particularitățile „Oignon de Roscoff”. Precipitațiile moderate și care survin cu regularitate în aria geografică, pe soluri de loess care au o importantă rezervă de apă, garantează pentru culturi un regim hidric uniform, permițând cepei o dezvoltate vegetativă în absența stresului hidric. Gustul iute foarte redus al produsului rezultă, în special, din această regularitate a disponibilității apei.

Caracterul suculent, datorat particularităților foilor de ceapă, se explică prin tipul varietal al „Oignon de Roscoff” și prin lungul proces de selecție efectuat de operatori pentru a obține acest tip varietal.

Caracterul dulce, datorat particularităților tipului varietal al „Oignon de Roscoff”, se dezvoltă grație recoltării cepei înainte de maturitatea fiziologică completă. Senzația dulce este cu atât mai marcată cu cât gustul iute este puțin accentuat, fapt legat de slaba prezență a alinazei, care este enzima responsabilă de hidroliza compușilor sulfuroși ai legumelor aliacee.

Localizarea orașului Roscoff și istoria acestuia au jucat un rol considerabil în geneza și caracteristicile produsului, în special capacitatea sa naturală de conservare. Activitatea intensă din portul Roscoff în secolele al 17-lea și al 18-lea stă la originea dezvoltării culturii comerciale a cepei, destinate aprovizionării numeroaselor nave care erau navlosite sau care făceau doar escală în apele sale. Fiind o sursă importantă de vitamina C, ceapa contribuia la combaterea scorbutului și constituia un aliment de bază pentru marinarii care navigau săptămâni sau chiar luni de zile fără escală.

În plus, situarea geografică a orașului Roscoff în apropierea coastei englezești a fost determinantă pentru schimburile comerciale înfloritoare cu Marea Britanie, care au stat la baza fenomenului așa-numiților „Johnnies” și a reputației produsului. Împletită în funii în funcție de necesități și vândută direct la domiciliul clientului, ceapa „Oignon de Roscoff” trebuia să poată fi conservată pe toată durata perioadei de comercializare, până în primăvara următoare. Caracteristicile pieței i-au orientat în mod natural pe producători către selecționarea de varietăți cu perioadă lungă de repaus vegetativ.

Această cultură delicată are la bază tehnici specifice, atât de alegere a parcelelor, de plantare și de menținere a unei bune densități, cât și de monitorizare sanitară, de sincronizare a căderii și de recoltare la momentul potrivit. Pentru ca „Oignon de Roscoff” să prezinte pe deplin toate calitățile sale organoleptice, în special gustul dulce și aroma de fruct, trebuie ca produsul să fie recoltat cu puțin înainte de atingerea maturității fiziologice, pentru a întrerupe creșterea și diluția bulbilor. În continuare, pe durata transportului, a uscării și a ambalării, trebuie luate toate precauțiile necesare pentru ca învelișurile cepei să se păstreze în bună stare și pentru a conserva calitățile produsului. Aceste tehnici au fost elaborate de-a lungul timpului, prin transmiterea experienței numeroaselor generații de producători care au rămas fideli acestei culturi.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

https://www.inao.gouv.fr/fichier/CDCOignonDeRoscoff.pdf

(1) JO L 93, 31.3.2006, p. 12.